ጤፍን ለማምረት ኬሚካል ማዳበሪያን የሚተካ ደቂቅ አካል ተገኘ
አዲስ አበባ፡- በኬሚካል ማዳበሪያ ምትክ ደቂቅ አካላትን በመጠቀም ጤፍ ማምረት መቻሉን የኢትዮጵያ ብዝሃ ሕይወት ኢንስቲትዩት አስታወቀ፡፡ ኢንስቲትዩቱ ለዝግጅት ክፍላችን
በላከው መግለጫ፤ በኬሚካል
ማዳበሪያ ምትክ ደቂቅ
አካላትን በመጠቀም ጤፍ
ለማምረት የሚያስችል ምርምር
ተገኝቷል። ግኝቱም በኢትዮጵያ ብዝሃ ሕይወት ኢንስቲትዩት የደቂቅ አካላት ብዝሃ ሕይወት ዳይሬክተር ተመራማሪ በሆኑት አቶ ዘሪሁን ጸጋዬ አማካኝነት በቤተ ሙከራና በተግባር ተረጋግጧል፡፡ እንደ መግለጫው ከሆነ፤ ተመራማሪው ከተለያዩ የአገሪቱ ክፍሎች ለዕፅዋት ዕድገት ማፋጠኛ የሚሆኑ ደቂቅ አካላትን ለመለየት 1ሺ375 የጤፍ አፈርና የጤፍ ስር ናሙናዎችን ሰብስበዋል፡፡ ከተሰበሰበው ናሙናም ቤተ ሙከራ ግምገማ 38 የባክቴሪያ እና 17 የፈንገስ በድምሩ 55 ከፍተኛ አቅም ያሳዩ ዝርያዎች ተለይተዋል። ተመራማሪው በአሁኑ ወቅት በቤተ ሙከራና በመስክ ማሳ ላይ ለሚያካሂዱት ምርምር አራት የባክቴሪያና ሁለት የፈንገስ ዝርያ የሆኑ ደቂቅ አካላትን ዝርያዎች እየተጠቀሙ ነው፡፡ በቤተ ሙከራ (ግሪን ሀውስ) እና በመስክ ማሳ ላይ እንዳሳዩት ደቂቅ አካላትን ብቻ በመጠቀም፣ ደቂቅ አካላትን ከኬሚካል ማዳበሪያ ጋር ቀላቅሎ በመጠቀም እና ደቂቅ አካላትንና ኬሚካል ማዳበሪያን ሳይጠቀሙ ጤፉን በመዝራት ሙከራ አድርገዋል። በውጤቱም ደቂቅ አካላትን በመጠቀም የተዘሩት የጤፍ ዝርያዎች በተሻለ ሁኔታ በቅለዋል፡፡ ግንዳቸው ወፍራም፣ ቅጠላቸው ሰፋፊ፣ ዛላቸው ረጅምና ቁመታቸው እስከ 1ነጥብ73 ሜትር ርዝመት ያላቸው ሆነዋል። በመሆኑም ምርምሩ የጤፍ ምርታማነትን እንደሚጨምር፤ ለኬሚካል ማዳበሪያዎች የሚወጣውን ወጪ እና የሚያደርሱትን የጎንዮሽ ጉዳት እንደሚቀንስ በመግለጫው ተብራርቷል፡፡ በሦስት ዓመታት ለማጠናቀቅ የታቀደው ይህ የምርምር ፕሮጀክት ከኢኖቬሽንና ቴክኖሎጂ ሚኒስቴር በተገኘ ድጋፍ ለሁለት ዓመታት እየተካሄደ እንደሚገኝ በመግለጫው ተጠቅሷል፡፡አዲስ ዘመን ነሃሴ 25/2011  ክፍለዮሐንስ አንበርብር 